**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.02.2022, ora 08.00 – 11.03.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 11.03.2022, ora 07.00**

**RÂURI**

Debitele au fost în general staționare, exceptând cursurile mijlocii și inferioare ale Someșului, Crișului Negru, Crișului Alb și cursul inferior al Mureșului, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-60%, mai mici (sub 30% din normalele lunare) pe râurile din bazinele hidrografice: Crasna, Târnava Mare, Nera, Vedea, Bârlad, bazinele superioare ale Mureșului, Argeșului, bazinul inferior al Jiului, cursul Rm. Sărat, cursul superior al Siretului, afluenții Oltului, Trotușului, Prutului și unele râuri din Dobrogea.

Formațiunile de gheață (gheață la maluri, năboi, pod de gheață) existente pe râurile din zonele montane din nordul și centrul țării au fost în intensificare și extindere.

Nivelurile pe râuri la stațiile hidrometrice se situează sub **COTELE DE ATENȚIE**.

Debitele vor fi în general staționare.

Formațiunile de gheață (gheață la maluri, năboi, pod de gheață) existente pe râurile din zonele montane din nordul și centrul țării vor fi în ușoară intensificare și extindere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

Judetul Iași

* Se mențin prevederile din „Planul de restricții și folosire a apei în perioade deficitare”, treapta a II-a pentru: S.C. PISCICOLA S.RL. Iasi, S.C. Noralex S.A. Iasi si S.C. CC & PES S.R.L. Iasi, prin reducerea debitelor la sursa (r.Miletin – ac.Halceni).

**DUNĂRE**

Debitul la intrarea în țară (secțiunea Baziaș) în intervalul 10.03.2022 – 11.03.2022 a fost în scădere, având valoarea de 3900 m3/s, sub media multianuală a lunii martie (6700 m3/s).

În aval de Porţile de Fier debitele au fost în scădere.

Debitul la intrarea în țară (secțiunea Baziaș) va fi în scădere (3800 m3/s).

Pe tot sectorul aval de Porțile de Fier debitele vor fi în scădere.

**2.** **Situația meteorologică în intervalul 10.03.2022, ora 08.00 – 11.03.2022, ora 06.00**

**ÎN ŢARĂ**

Vremea a fost deosebit de rece în cea mai mare parte a țării, geroasă dimineața în depresiunile din estul Transilvaniei și pe arii restrânse în dealurile sudice, iar noaptea cu precădere în nord, nord-est și în centru. În sud-vestul teritoriului, precum și în Carpații Orientali și local în Carpații Meridionali, înnorările au fost persistente, iar în restul zonelor, cerul a avut înnorări temporare în prima parte a intervalului, iar noaptea a fost mai mult senin. Temporar, pe arii relativ extinse în regiunile extracarpatice, local la munte și pe arii restrânse în cele centrale și vestice au fost precipitații slabe. Acestea au fost sub formă de ninsoare, dar trecător, și pe suprafețe mici au fost și precipitații sub formă de lapoviță, cu precădere în Oltenia și Muntenia. Vântul a suflat slab și moderat, cu intensificări temporare pe crestele montane, iar la viteze mai mici și în est și sud-est, și pe arii restrânse în vest și centru. Stratul de zăpadă era prezent la munte și măsura până la 266 cm în Munţii Făgăraş, la peste 2000 m altitudine, pe suprafeţe restrânse în Moldova (până la 12 cm), Transilvania (până la 5 cm), în zona deluroasă din Banat, în nordul Olteniei şi în Muntenia (până la 3 cm). Temperaturile maxime s-au încadrat între -2 grade la Joseni, Întorsura Buzăului, Suceava, Rădăuți, Miercurea Ciuc și Târgu-Secuiesc și 7 grade la Jimbolia, Timișoara, Sânnicolau Mare, Arad, Ștei, Moldova Nouă și Chișinău Criș. La ora 06 erau temperaturi cuprinse între -15 grade la Brașov și -3 grade la Bechet, Constanța-dig, Drobeta-Turnu Severin, Gurahonț, Moldova Npuă și Turnu Măgurele.

**OBSERVAȚII:** de ieri de la ora 06 au fost în vigoare 6 mesaje de atenționare meteorologică cod galben pentru fenomene meteo periculoase imediate emise de către SRPV Constanța.

**LA BUCUREŞTI**

Vremea s-a menținut deosebit de rece. În prima parte a intervalului au fost înnorări temporare și trecător a nins slab, iar noaptea cerul a fost mai mult senin. Vântul a suflat slab și moderat, cu intensificări temporare ziua, cu viteze la rafală de până la 47 km/h în zona preorășenească. Temperatura maximă a fost de 4 grade la Afumați și Băneasa și 5 grade la Filaret, iar la ora 06 erau -9 grade la Băneasa, -6 grade la Afumați și -5 grade la Filaret.

**3. Prognoza meteorologică în intervalul 11.03.2022, ora 08.00 – 12.03.2022, ora 08.00**

**ÎN ŢARĂ**

Vremea se va menține deosebit de rece, geroasă dimineața în centrul, nordul și nord-estul țării și pe alocuri în rest, iar noaptea cu precădere în centru și local în nord. În sud-vest înnorările vor persista, iar est, sud-est și parțial în centrul țării, la începutul intervalului cerul va fi mai mult senin, apoi se va înnora treptat. Pe arii în general restrânse trecător va ninge slab. În restul teritoriului cerul va fi mai mult senin. Vântul va sufla slab și moderat cu intensificări în prima parte a intervalului în Carpații Meridionali și de Curbură, îndeosebi în zona înaltă, cu viteze de peste 60...70 km/h, iar local și în est și sud-est, cu viteze la rafală în general de 50...55 km/h și izolat de peste 60 km/h, amplificând senzația de frig. Temperaturile maxime se vor încadra între -6 și 4 grade, iar cele minime vor fi cuprinse între -15 și -3 grade.

**LA BUCUREŞTI**

Vremea se va menține deosebit de rece. La începutul intervalului cerul va fi mai mult senin, apoi se va înnora treptat, iar trecător, îndeosebi spre seară și pe parcursul nopții, va ninge slab. Vântul va sufla slab și moderat. Temperatura maximă se va situa în jurul valorii de 2 grade, iar cea minimă va fi de -6...-5 grade, mai scăzută în zona preorășenească.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate în 09.03.2022 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii-limită zilnice (50 µg/m3) pentru indicatorul particule in suspensie cu diametrul sub 10 microni (PM10), la stațiile: BV-6 si CJ-5.

1. **În domeniul solului și vegetației**

***Direcția Silvică Prahova*** informează despre producerea, în data de 04.03.2022, ora 10.30, unui incendiu care a afectat 0,1 ha litieră pe raza O.S. Verbila, Valea Mireș, zona Tohani, județul Prahova. Incendiul a fost stins, in aceeași zi, la ora 11.30, prin intervenția unui silvicultor și a 13 cetățeni. Cauza: incendierea vegetației pe teren limitrof.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.